En 33-årig indsat i Renbæk Fængsel blev onsdag så sur på en 25-årig medfange, at han greb en gryde med kogende olie og kastede det ud over ham.

Torsdag valgte en dommer ved Retten i Sønderborg at fængsle den 33-årige i fire uger for farlig vold mod den medindsatte. Det oplyser anklagemyndigheden i Syd- og Sønderjylland på Twitter.

- Den sigtede blev varetægtsfængslet i fire uger, han erkender de faktiske omstændigheder og har ikke kæret varetægtsfængslingen.



Syd- og Sønderjyllands Politi oplyste onsdag aften på Twitter, at den forurettede fik andengradsforbrændinger af olien. Det fremgår ikke, hvad der gjorde den 33-årige så hidsig, at han kastede olien.



Begge mænd sad i Renbæk Fængsel, og det var her, episoden onsdag fandt sted.

/ritzau/